בר רפאלי

180px|ממוזער|רפאלי בפרסומת הקרב על המילקי, 1990
ממוזער|180px|רפאלי בגיל 18, 2003
200px|ממוזער| קטעי וידאו מצולמים שנערכו ב-2016 על ידי חברת החדשות 2 המציגים בקצרה את רפאלי
ממוזער|200px|רפאלי בפסטיבל הקולנוע בקאן, 2008
ממוזער|200px|רפאלי בתצוגת אופנת אביב 2012 של מרצ'סה, ניו יורק, 2011
ממוזער|200px|שלטי חוצות המפרסמים את בגדי הים של רפאלי משני הצדדים של נתיבי איילון, 2016
בר רפאלי (נולדה בט"ו בסיון ה'תשמ"ה, 4 ביוני 1985) היא דוגמנית, מנחת טלוויזיה, שחקנית ואשת עסקים ישראלית בעלת מוניטין בין-לאומי.

ביוגרפיה
ממוזער
רפאלי נולדה במושב עולש, לציפי רפאלי, דוגמנית ושחקנית, ולרפי רפאלי, בעל חוות סוסים. סבה מצד אביה, משה רפאלי (במקור פלאום), היה אדריכל. המשפחה נקראת רפאלי על שם רפאל פלאום, סבו של רפי וסבא רבא של בר. בגיל שנתיים עברה עם משפחתה להוד השרון. היא הופיעה לראשונה בפרסומת בגיל שמונה חודשים, ולאורך ילדותה השתתפה בפרסומות והופיעה בתפקידים קטנים בסרטים, סרטי טלוויזיה וקלטות ילדים. היא למדה בתיכון הדרים שבהוד השרון, ובמקביל פיתחה קריירת דוגמנות.

עם התקרב מועד גיוסה לצה"ל ביקשה רפאלי לדחות את גיוסה ב-30 יום מסיבות בריאות. משלא נענתה בקשתה נישאה מספר ימים לפני תאריך גיוסה בנישואים פיקטיביים לאריק ויינשטיין, ידיד של הוריה, שהיה מבוגר ממנה ב-23 שנים והתגורר אז עם ידועה בציבור. הנישואים הובילו את רפאלי לקבלת פטור מגיוס. לאחר קבלתו התגרשה באופן מיידי. צה"ל דחה את טענות רפאלי ומשפחתה כי יחס לא נאות הוא שהוביל לצעד שעשתה רפאלי.

התחמקות רפאלי משירות חובה בצה"ל עוררה ביקורת ציבורית חריפה נגדה בישראל. ב-2007 רפאלי הגיבה לביקורת זו בריאיון ל"ידיעות אחרונות" וטענה: "מאוד רציתי לשרת בצה"ל, אבל לא מתחרטת שלא התגייסתי, כי הרווחתי בגדול". לכך הוסיפה: "למה טוב למות בעד ארצנו? מה, לא עדיף לחיות בניו יורק?... זה דבילי שאנשים צריכים למות כדי שאני אגור בישראל". במהלך הריאיון סיפרה גם שהיא מעוניינת להמשיך להתגורר מחוץ לישראל. אחרי פרסום הריאיון, ונוכח ההדים הקשים שעורר, תבעה רפאלי פרסום התנצלות וגרסה כי הציטוטים שהובאו היו שקריים והוצאו מהקשרם. "ידיעות אחרונות" סירב להתנצל וציין כי השיחה עם רפאלי הוקלטה ודבריה הובאו כלשונם.

קריירת הדוגמנות
בשנת 2000, במקביל ללימודיה בתיכון, החלה רפאלי להתבלט כדוגמנית אופנה. היא הופיעה בקטלוגים של חברות אופנה כמו "קסטרו" ו"פלפל", וכן ככוכבת בפרסומות שונות, דוגמת מילקי של חברת "שטראוס", "פוקס" ו"קוקה-קולה". בשנת 2002 הפכה לדוגמנית הבית של חברת האופנה "רנואר", קשר שהסתיים כעבור עונת צילומים אחת בתביעה משפטית מצד רפאלי. במקביל החלה באותן שנים לפתח קריירה בינלאומית כדוגמנית צילום. היא הופיעה בין היתר על שערי מגזיני אופנה ומגזינים בולטים אחרים מחוץ לישראל, ובהם "Elle" הצרפתי, "קוסמופוליטן" הגרמני ו"מקסים" האמריקאי.

בהמשך הקריירה השתתפה בצילומי קטלוג הלבשה תחתונה של "ויקטוריה'ס סיקרט" וצילומי הבכורה שלה ל"גיליון בגדי הים של ספורטס אילוסטרייטד" 2007 בו הוצגה בפינת השער. שנתיים לאחר-מכן, ב-2009, כיכבה רפאלי בגיליון מיוחד על שער המגזין, ותמונתה התנוססה על מטוס בואינג 737 של סאות'ווסט איירליינס. רפאלי צולמה גם לגיליונות 2008, 2010 ו-2012 של המגזין, באחרון לצד כוכבי הספורט מייקל פלפס ורפאל נדאל. במקביל המשיכה רפאלי לככב כדוגמנית של חברות אופנה ישראליות. בין השאר נבחרה ב-2006 לפרזנטורית של חברת האופנה "אירית", ומ-2008 חתמה על חוזה דוגמנות מתמשך עם חברת האופנה "פוקס". היא שימשה כפרזנטורית ביחד עם נועם טור עד סוף 2013. ב-2009 דלף לאינטרנט סרטון עירום של רפאלי, שצולם לתערוכת "ביוטי סיטי" במוזיאון רמת גן. הסרטון זכה לפופולריות רבה, אך כעבור זמן מה הוסר מ-YouTube, בנימוק של הפרת זכויות יוצרים. במאי 2012 פורסם סרטון פרסומת שבו מופיעה רפאלי לכאורה בעירום חלקי, בקמפיין למותג ההלבשה התחתונה שלה.

ב-2013 הופיעה במהלך הסופרבול, הנחשב לאירוע בעל הרייטינג הגבוה ביותר בארצות הברית, בתשדיר פרסומת של חברת שירותי האינטרנט האמריקאית "Go Daddy". באותה שנה פסק בית המשפט המחוזי בתל אביב שעל חברת "סאני" לפצות את רפאלי ב-400,000 ש"ח (ועוד 150,000 ש"ח הוצאות משפט), עקב חריגה ללא ידיעתה מהחוזה ביניהם בעניין השתתפותה בפרסומת של החברה לטלפונים סלולריים. באותה שנה נבחרה רפאלי לפרזנטורית של מותג המשקפיים המקומי "קרולינה למקה", וכחלק מהחוזה נכנסה כשותפה בחברה ורכשה 5% ממניותיה. החל מ-2014 משמשת רפאלי כדוגמנית הבית של חברת האופנה "הודיס", מבית "קרולינה למקה". בנובמבר 2014 נבחרה להיות שגרירה של כבוד מטעם מותג התכשיטים "ה. שטרן". בפברואר 2015 נבחרה להיות "שגרירת" מותג השעונים "הובלוט" , והייתה האישה הראשונה בתפקיד זה.

מאז 2022 היא פרזנטורית של מותג ההלבשה התחתונה לנשים "פמינה".

בקולנוע ובטלוויזיה
לצד קריירת הדוגמנות המוקדמת שלה, הופיעה רפאלי כשחקנית בתפקידים שונים עוד מילדותה. כשהייתה תינוקת בת 8 חודשים השתתפה לראשונה בפרסומת, לסרטי הצילום חברת "אגפא". ב-1992 השתתפה רפאלי בסרטו של עמוס גוטמן "חסד מופלא". בשנת 1993, בגיל 8 השתתפה בצילומי קלטת הילדים "כמו גדולים 2" של אריק איינשטיין. ב-1993 הופיעה בסדרת הטלוויזיה קופיקו בתפקיד איריס. ב-2003 השתתפה בפרק של תוכנית התיירות "פספורט" בה תועדה נסיעה לטורקיה, ב-2005 כיכבה בתור נועה צוקרמן בדרמה היומית "פיק אפ" בערוץ 10. ב-2011 קיבלה את התפקיד הראשי במותחן הפסיכולוגי דובר האנגלית "סשן" של הבמאי חיים בוזגלו. ב-2012 שיחקה במערכון משלה בתוכנית הקומית "לצחוק או למות"  בערוץ HBO האמריקאי. ב-2013 לוהקה לתפקיד סוכנת המוסד עינב שוורץ בסרט "כידון", קומדיית ריגול צרפתית-ישראלית בבימויו של עמנואל נקש.

רפאלי לקחה חלק במספר תוכניות טלוויזיה מעבר לים. היא שימשה כמנחה משותפת בספיישל "Ironic Iconic America" בערוץ בראבו האמריקאי ב-2008. ב-2008 התארחה בפרק של ארץ נהדרת, תוכנית בה גם זכתה לחיקוי, הנחתה את התוכנית "House of Style" של ה-MTV האמריקאי ב-2009. רפאלי העניקה פרסים בטקס פרסי המוזיקה של MTV אירופה בשנים 2009 (עם פיט ונץ) וב-2011 (עם אירינה שייק). ב-2009 השתתפה כשופטת אורחת בעונה הרביעית של "Germany's Next Topmodel" בהנחיית היידי קלום, ב-2011 נכנסה לבית האח הגדול. ב-2012 חזרה לטלוויזיה הגרמנית עם תוכנית לליהוק דוגמניות משלה בשם "Million Dollar Shootingstar" ששודרה בערוץ Sat.1. ב-2013 השתתפה כשופטת אורחת בעונה השלישית של "פרויקט מסלול: אול סטארס" בהנחיית אליסה מילאנו בערוץ Lifetime האמריקאי.

ב-2010 הראפר האמריקאי מעוטר פרסי גראמי, קניה וסט, איזכר את רפאלי ביחד עם אסתי גינזבורג בשיר שלו ("Christian Dior Denim Flow"). ב-2012 וסט איזכר את רפאלי בשיר נוסף שהוציא עם הראפר ג'יי-זי ("Clique").

ב-2009 השתתפה כשופטת אורחת בגרסה הישראלית של "פרויקט מסלול" בערוץ 2. ב-2013 החלה להנחות את הגרסה הישראלית של תוכנית המציאות המוזיקלית "אקס פקטור ישראל" בערוץ 2. ב-2015 רפאלי שבה לתפקידה כמנחה בעונתה השנייה של "אקס פקטור" בישראל בערוץ 2. היא המשיכה להנחות את התוכנית בשנים 2017–2018 בעונתה השלישית, תחילה בערוץ 2 ובהמשך ברשת 13. כמו כן, נבחרה להגיש את האח הגדול בערוץ רשת 13 אך ויתרה בסופו של דבר בעקבות אילוצי לוח זמנים.

ממוזער|250px|ארז טל, בר רפאלי, לוסי איוב ואסי עזר בגמר החזרות להנחיית אירוויזיון 2019 בישראל
רפאלי נבחרה להנחות את אירוויזיון 2019, יחד עם ארז טל, ולצידם של אסי עזר ולוסי איוב שהצטרפו להנחיה מחדר "הגרין רום" (חדר האמנים).

עסקים והשקעות
רפאלי משקיעה במספר מיזמים ברחבי ישראל, ואף השיקה אחד משלה. ב-2011 רפאלי ודודי בלסר, משפטן ודוגמן בעברו, הקימו חברת מסחר אלקטרוני בשם "under.me" (או "Undeez") למכירת הלבשה תחתונה מעוצבת. בנוסף להשקעתה בחברה, רפאלי אחראית לפיתוח העסקי, והיא גם הפרזנטורית שלה. עד נובמבר 2011 החברה הספיקה לגייס מיליון דולר מקרנות הון סיכון.

ב-2013, הסטארט-אפ של רפאלי "Mika Look", אפליקציית אייפד שמאפשרת למשתמשים שלה לרכוש בגדים שדוגמניות לבשו, השיג 1.2 מיליון דולר בגיוס ההון ההתחלתי שלו.

רפאלי היא אחת המשקיעות הראשיות של "MyCheck" שמטפל בתשלומים ובסליקה בבתי עסק דרך סמארטפונים.

ב-2015 נכנסה כשותפה זוטרה ברשת האופנה "אורבניקה" בישראל, אשר תהיה חלק מקבוצת "קרולינה למקה" בה רפאלי שותפה גם-כן.

ב-2016 הגישה תלונה במשטרה על גנבת זהות לאחר שפורסם ב"כלכליסט", בהתבסס על תכתובת בנקאית, שהיא הייתה מעורבת בסדרה של העברות כספיות בסינגפור כנגד אמיר ברמלי.

בנובמבר 2024 פרסמה רפאלי ברשתות סרטון בו הכריזה על השקת סדרת מוצרי טיפוח לעור הפנים בשם Livelle, על שם שתי בנותיה ליב ואל.

פעולות התנדבות
ב-2006 פנתה לשר התיירות יצחק הרצוג והתנדבה להשתתף בקמפיין של משרד התיירות, שנועד לשווק את ישראל בעולם.

ב-2008 לקחה חלק בהתנדבות בקמפיין הסביבתי של המועצה לישראל יפה לצמצום השימוש בשקיות פלסטיק.

ב-2008 איים הפורום לשוויון בנטל בחרם צרכנים על חברת האופנה "פוקס" בשל כוונתה להעסיק את רפאלי כפרזנטורית שלה. שני הצדדים הגיעו לפשרה ביוזמתה של רפאלי, שלפיה היא תבקר חיילים פצועים, ותעודד גיוס לצה"ל. מאז ביקרה רפאלי חיילים פצועים בכמה הזדמנויות וגייסה תרומות ומוצרים מעמיתיה ומחברות ישראליות למען חיילים אלה.

ב-2009 השתתפה בהתנדבות בקמפיין של רשות המים לעידוד חיסכון במים.

ב-2013 יצאה ממשלת ישראל בקמפיין הסברה שמציג את רפאלי מדגמנת המצאות ופיתוחים ישראלים. דובר צה"ל תא"ל יואב מרדכי, מחה על שילובה בקמפיין ממשלתי אף שלא שירתה בצה"ל.

ב-2015 נבחרה רפאלי כשופטת בפרויקט של שגרירות ישראל בארצות הברית, שבה תשפוט סטודנטים אמריקאים בתחרות סרטונים בנושא "מה בישראל מעורר בכם השראה?".

ברשתות החברתיות
באוגוסט 2013 פרסמה רפאלי בטוויטר מחאה נגד סולן להקת פינק פלויד, רוג'ר ווטרס, שפתח בקמפיין חריף להחרמת מדינת ישראל וקרא לאמנים נוספים להצטרף אליו לחרם. רפאלי הבהירה לו: "רוג'ר ווטרס, כדאי שתוריד את התצלום שלי מהווידאו ארט בהופעות שלך. אם כבר חרם - אז עד הסוף", מה שהוביל להד תקשורתי בעולם.

ב-2014, במהלך מבצע צוק איתן, פרסמה מספר פוסטים של תמיכה בחיילי צה"ל, מעשה שזיכה אותה בתגובות מעורבות.

עבירות מס
בדצמבר 2015 נחקרו רפאלי ואמהּ ציפי ברשות המיסים, בחשד שבר רפאלי קיבלה הנחות סלב ניכרות ולא שילמה מס עליהן, ובחשד שהציגה מצג שווא כאילו מרכז חייה אינו בישראל, מתוך מטרה לחמוק מתשלום מס הכנסה על עבודות מחוץ לישראל. החקירה הובילה להודעה של פרקליטות המדינה שנשקלת העמדה לדין, בכפוף לשימוע, של בר רפאלי והוריה, באשמת עבירות מס. במקביל נדחה בבית המשפט המחוזי ערעורה של רפאלי על קביעתו של פקיד השומה שבשנים 2009–2010 מרכז חייה היה בישראל, וכתוצאה מכך היא תחויב במס הכנסה על הכנסות בסך 16 מיליון ש"ח בשנים אלה. רפאלי ערערה על פסק דין זה לבית המשפט העליון. בהסדר טיעון עם הפרקליטות ביוני 2020, הוסכם כי בר רפאלי תמשוך את ערעורה, ציפי רפאלי תיכנס לכלא ל-16 חודשים ובר רפאלי תרצה תשעה חודשי עבודות שירות, ועל כל אחת מהן יוטל קנס של 2.5 מיליון ש"ח. בספטמבר 2020 אישר בית המשפט את הסדר הטיעון.

 חיים אישיים 
רפאלי ניהלה מערכת יחסים קצרה עם השחקן הצרפתי-יהודי דוד שארווה, ששיחק בין היתר בסדרה "משמר המפרץ". לאחר מכן, בין השנים 2005–2011 ניהלה רפאלי זוגיות עם השחקן האמריקאי לאונרדו דיקפריו דבר שהפך אותה לדמות מוכרת בתקשורת העולמית.

ב-24 בספטמבר 2015 נישאה לאיש העסקים הישראלי עדי עזרא. ב-2016 ילדה את בתם הבכורה, ב-2017 נולדה בתם השנייה, וב-2020 נולד בנם.

שני אחיה הצעירים הם דור רפאלי והשחקן והדוגמן און רפאלי.

פרסים ודירוגים
ב-2000 זכתה רפאלי בת ה-15 בתואר דוגמנית השנה בטקס פרסי האופנה הישראלי, ששודר בערוץ 2. ב-2001 זכתה בשנית רפאלי בתואר דוגמנית השנה בטקס פרסי האופנה הישראלי, ששודר בערוץ 2. באותה שנה נבחרה גם לדוגמנית השנה בעיתון "מעריב לנוער". ב-2002 הוכתרה לדוגמנית השנה בעיתוני הנוער "מעריב לנוער" ו"ראש 1". ב-2006 זכתה רפאלי שוב בתואר דוגמנית השנה, וגם בתואר כוכבת האופנה של השנה (כפרזנטורית של "אירית"), בטקס פרסי האופנה הישראלי, ששודר בערוץ 2.

ב-2007 זכתה בתואר הייבוא הסקסי של השנה בטקס פרסי בחירת הגברים של ערוץ Spike  האמריקאי.

ב-2008 דורגה במקום השני ברשימת הנשים הסקסיות בתבל ב האמריקאי.

ב-2009 הגיעה למקום השלישי ברשימת הנשים הלוהטות בעולם של כתב העת "מקסים". בנוסף, הוענק לרפאלי פרס הקרוסאובר בטקס פרסי הוליווד הצעירה שבלוס אנג'לס לשנת 2009. במרץ 2009, זכתה בפרס הסטייל העולמי של Women's World Award  בטקס שנערך בווינה, אוסטריה. כמו כן, דורגה במגזין האמריקאי "Esquire" בראש רשימת הישראליות האהובות.

ב-2010 בחר אותה המגזין "Elle" לאחת מ-25 הנשים הצעירות המשפיעות בעולם.

ב-2011 נבחרה למקום השישי ברשימת הנשים הסקסיות של כתב העת "מקסים". בנובמבר 2011 דורגה רפאלי בראש רשימת הדוגמניות המרוויחות בישראל של המגזין "פורבס",עם הכנסות מוערכות של 5 מיליון ש"ח.

ב-2012 זכתה במקום הראשון בתואר האישה הסקסית בעולם של המגזין האמריקני "מקסים", בשנה הראשונה שבה נתנו לקוראים לבחור את הדירוג. בנובמבר 2012 נבחרה לקבל את פרס הג'נטלוומן של השנה של מגזין "GQ" הגרמני. בנוסף, המגזין הצפון-אמריקאי "Shalom Life" בחר את רפאלי למקום הרביעי בדירוג "50 הנשים היהודיות המוכשרות, האינטליגנטיות, המצחיקות והיפהפיות ביותר", אחרי אווה גרין ודיאנה אגרון. רפאלי זכתה גם בתואר הישראלית הסקסית ביותר לשנת 2012 בתחרות של אתר mako.

ב-2013 זכתה בפרס אייקון הסטייל של השנה, בטקס פרסי האופנה והסטייל של וינה שבאוסטריה. על פי דירוג "פורבס ישראל" מ-2013, רפאלי היא הדוגמנית המרוויחה ביותר בישראל. והונה נאמד ב-20 מיליון דולר. בשנת 2019 נאמד הונה ב-25 מיליון דולר.

ב-2014 הוכתרה לדוגמנית הבינלאומית של השנה, בטקס של מגזין "InTouch" שנערך בדיסלדורף שבגרמניה. בהמשך, זכתה בפרס אייקון האופנה של המגזין הספרדי "Marie Claire", בטקס שנערך במדריד. במהלך השנה, רפאלי נכנסה לרשימת 20 הדוגמניות המחופשות ביותר בגוגל העולמית.

ב-2015 רפאלי קיבלה בטקס גאלה של "The Times of Israel" שנערך בניו יורק, במעמד נשיא המדינה שמעון פרס, את פרס הדוגמנית הישראלית המצליחה בעולם, לצד גל גדות שקיבלה את פרס השחקנית הישראלית המצליחה בעולם.

 ראו גם 
 חשבונות האינסטגרם הישראליים הנעקבים ביותר
 רפאליס

קישורים חיצוניים




 גלריית בר רפאלי מתוך אתר ספורטס אילוסטרייטד 













 הדס בשן, מה יש לבר רפאלי לספר לכן על גידול ילדים?, באתר את, 2 באפריל 2017





 הערות שוליים 

*
קטגוריה:דוגמניות ישראליות
קטגוריה:דוגמנים ישראלים
קטגוריה:שחקניות קולנוע וטלוויזיה ישראליות
קטגוריה:מנחות טלוויזיה ישראליות
קטגוריה:שחקניות ילדות ישראליות
קטגוריה:סגל רשת
קטגוריה:זוכי טקס נבחרי הילדים
קטגוריה:בוגרות תיכון הדרים
קטגוריה:בוגרי תיכון הדרים
קטגוריה:מנחי האירוויזיון בישראל
קטגוריה:מופללים שנענשו בשעות לתועלת הציבור
קטגוריה:מורשעות בעבירות מס בישראל
קטגוריה:עולש (מושב): אישים
קטגוריה:רמת אביב: אישים
קטגוריה:ישראליות שנולדו ב-1985
קטגוריה:ישראלים שנולדו ב-1985